CELEX: 62015CN0164
Language: el
Date: 2015-04-09 00:00:00
Title: Υπόθεση C-164/15 P: Αναίρεση που άσκησε στις 9 Απριλίου 2015 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (ένατο τμήμα) στις 5 Φεβρουαρίου 2015, στην υπόθεση T-473/12, Aer Lingus Ltd. κατά Ευρωπαϊκής Επιτροπής

22.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/19
            
         Αναίρεση που άσκησε στις 9 Απριλίου 2015 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (ένατο τμήμα) στις 5 Φεβρουαρίου 2015, στην υπόθεση T-473/12, Aer Lingus Ltd. κατά Ευρωπαϊκής Επιτροπής
   (Υπόθεση C-164/15 P)
   (2015/C 205/27)
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Ευρωπαϊκή Επιτροπή (εκπρόσωποι: L. Flynn, D. Grespan, T. Maxian Rusche, B. Stromsky)
   
      Αντίδικοι κατ’ αναίρεση: Aer Lingus Ltd, Ιρλανδία
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση που εξέδωσε το Γενικό Δικαστήριο (ένατο τμήμα) στις 5 Φεβρουαρίου 2015 στην υπόθεση T-473/12, Aer Lingus Ltd. κατά Ευρωπαϊκής Επιτροπής, στο μέτρο που ακυρώνει την απόφαση 2013/199/ΕΕ της Επιτροπής, της 25ης Ιουλίου 2012, περί της κρατικής ενισχύσεως SA.29064 (11/C, πρώην 11/NN) — Εφαρμογή από την Ιρλανδία διαφοροποιημένων φορολογικών συντελεστών στους αεροπορικούς ναύλους (1), καθόσον με την απόφαση αυτή η Επιτροπή διατάσσει την ανάκτηση της ενισχύσεως που χορηγήθηκε στους δικαιούχους, για ποσό καθοριζόμενο με την αιτιολογική σκέψη 70 της εν λόγω αποφάσεως στα οκτώ ευρώ ανά επιβάτη· και
            
         
               —
            
            
               να απορρίψει την προσφυγή με αίτημα την ακύρωση της εκδοθείσας από την Επιτροπή αποφάσεως 2013/199/ΕΕ, της 25ης Ιουλίου 2012, περί της κρατικής ενισχύσεως SA.29064 (11/C, πρώην 11/NN) — Εφαρμογή από την Ιρλανδία διαφοροποιημένων φορολογικών συντελεστών στους αεροπορικούς ναύλους·
            
         
               —
            
            
               να καταδικάσει την πρωτοδίκως προσφεύγουσα στα δικαστικά έξοδα·
               επικουρικώς,
               
                           —
                        
                        
                           να αναπέμψει την υπόθεση στο Γενικό Δικαστήριο προς επανεξέταση·
                        
                     
                           —
                        
                        
                           να επιφυλαχθεί ως προς τα δικαστικά έξοδα αμφοτέρων των βαθμών δικαιοδοσίας.
                        
                     
         
      Λόγοι αναιρέσεως και κύρια επιχειρήματα
   
   Προς στήριξη της αιτήσεώς της αναιρέσεως, η αναιρεσείουσα προβάλλει ένα μόνο λόγο αναιρέσεως.
   Η αναιρεσείουσα υποστηρίζει ότι το Γενικό Δικαστήριο, καθορίζοντας ένα νέο οικονομικό κριτήριο το οποίο εφαρμόζεται για τον προσδιορισμό των προς ανάκτηση ποσών χορηγηθείσας στους δικαιούχους κρατικής ενισχύσεως συνισταμένης σε φορολογικό μέτρο προβλέπον μειωμένο σε σχέση με τον κανονικό φορολογικό συντελεστή, παρέβη τα άρθρα 108, παράγραφος 3, ΣΛΕΕ και 14 του κανονισμού 659/1999 (2).
   
      (1)  ΕΕ L 119, σ. 30.
   
      (2)  Κανονισμός (ΕΚ) 659/1999 του Συμβουλίου της 22ας Μαρτίου 1999 για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ, ΕΕ L 83, σ. 1.